СЦЕНАРИЙ

НОВОГОДНЕГО УТРЕННИКА В

СТАРШЕЙ ГРУППЕ “КУСТУК”

Геройдар:

Баба -Яга – Мондоева М.Н.

Пират- Павлова Т.И.

Хаарчаана – Дмитриева З.П.

 “Кустук” улахан бөлөх саҥа дьыллааҕы бырааһынньык сценарыйа.

Музыка тыаһыыр

*Клоуннар киирэллэр Музыканан үҥкүүлүү түһэллэр, көрүдьүөстүүллэр*

**Фантик**: Оҕо бөҕө мустубуут!!

 **Мантик**: Дорооболорун, оҕолоор!

 **Фантик:** Сылы быһа кэтэспит

 Саҥа дьылбыт

 Кэллэ дии!

 **Мантик**: Аптаах кэрэ күммүт

 Дьэ тиийэн кэллэ дии!

*Музыка тыаһыыр.Оҕолор киирэллэр.Хоһоон “Тиийэн кэллэ Саҥа дьыл”*

Милана П. Тиийэн кэллэ Саҥа Дьыл!

Киирэн кэллэ Саҥа сыл,

Курааннарбыт ньиргийдэ,

Кэрэ кэми биллэрдэ!

Тимур. Бары этэн айхалаан,

Баҕабытын тиэрдиэҕиҥ!

Бүттүүн үөрэн туруоҕуҥ,

Уруйбутун аныаҕыҥ!

Маша. Ёлка тула хаамыаҕыҥ,

Ырыабытын ыллыаҕыҥ,

Саргыбытын уунуоҕуҥ,

Ситиһиини түстүөҕүҥ!

**Ырыа:Манайгы хаарынан эҕэрдэ !**

**Мантик**: О5олоор харыйачааммыт уота умайбат дии. Харыйабыт уотун бары бииргэ уматыаҕыҥ.

**Фантик :** Чаҕылый, чаҕылый !

 Баай елка умайыый !

 Оҕолор көрдөрүн

 Эн үөрэ сырдатыый!

 1,2,3 умай!

*Оҕолор: Умай, умай, умай!*

**Фантик:** Чэ, эрэ, күндү оҕолор! Туох ситиһиилээх Саҥа дьылы көрсөбут?

**Мантик**: Ырыа, үҥкүү, хоһоон үөрэттигит дуо?

 **Хоһоон “Куобахчаан”**

 Ойуур тыаҕа олохтоох

Оҕуруо харах куобахчаан-

Ойуоккалаан ойоҕун,

Олус куттас үһүгүн,

 Оһуор суолу хаалларан

Онно-манна куотума,

Оҕолортон саһыма,

Оонньуу кэл биһиэхэ.

 Чуҥкуйбут дьиэм иһин

Көр-күлүү толордо.

Саҥа дьыл киэргэлэ

Харыйа сандаарда.

 Үрдүбэр хаар ардах,

Күлүмнүү оонньоото.

Түһүөхчэ түспэккэ

Салгыҥҥа ыйанна.

 Кырачаан хаарчаана

Үҥкүүлээн тэлээрдэ.

Мап-маҥан куобахчаан

Ойуолуу оонньоото.

 Үчүгэйиэн!Саҥа дьыл

Салаллар түүнүгэр,

Дьиэм иһин толору,

Дьол илэ киирбитэ.

**Ырыа. “Харыйа”**

**Фантик, Мантик иккиэн тэҥҥэ:**

 Уой, наһаа маладьыас оҕолор дии! Таһынабыт, таһынабыт!

**Фантик**: Оҕолоор, чуумпуруҥ эрэ, ким эрэ иһэр! Арааһа Хаарчаанабыт иһэр быһыылаах.

 *Хаарчаана буолан кубулунан Дьэгэ Бааба киирэр.*

**Дьэгэ Бааба**: Мин Хаарчаанабын. Моруос оҕонньор сиэнинэбин ээ. (кыйбыҥныыр, туттар - хаптар)

**Фантик, Мантик**: Ээс, оттон, Моруос оҕонньор ханнаный?

**Дьэгэ Бааба**: Кини буоллаҕына, кэлээри наһаа ыксаабыта, онтон наһаа тириппитэ, ото - маһа барыта ыһыллан хаалбыта. Оттон мин мутугум тостубута.

**Фантик, Мантик иккиэн**: Бай!! Эн Хаарчаана буолбатаххын!! Бар мантан, бырааһынньыгы буортулаама!

**Дьэгэ Бааба**: Моруос оҕонньор сиэммин атаҕастааххытый диэбитэ, көрө сылдьаарыҥ

диэбитэ дии. (Ытаабыта буолар)

**Фантик**: Оҕолоор, кини кырдьык Хаарчаана дии саныыгыт дуо?

 *Оҕолор: Суоох, суоох.*

**Мантик:** Кимий кини оччоҕо?

 *Оҕолор: Дьэгэ Бааба*

**Дьэгэ Бааба**: Суох, суох!

 *Куотар, клоуннар эккирэтэллэр*

**Дьэгэ Бааба**: Оччоҕо мин эһиги Хаарчаанаҕытын ыытыам суоҕа, билигин бараммын баанньыкпын отуннарыам.

**Фантик:** Суох, суох, олох оннук гыныма!

**Мантик:** Ууллан хаалыа дии. Хаарчаананы манна аҕал, биһиги эн баҕа санааҕын

 толоруохпут. Тугу баҕараҕын?

**Дьэгэ Бааба**: Мин оҕолор бырааһынньыктарыгар сылдьыахпын баҕарабын.

**Фантик, Мантик иккиэн**: Сөп, сөп, сылдьаар, ол гынан баран билигин Хаарчаананы манна аҕал.

 *Дьэгэ Бааба үрүҥ таҥаска сууламмыт пираты илдьэ кэлэр.*

**Пират:** Дорооболоруҥ оҕолор!

**Фантик**: Хайа?!! Туох ааттаах сууланнын?

**Мантик**: Күөмэйиҥ туох ааттаах кэһиэҕирдэ?!

**Пират**: Муораҕа буурҕа түспүтэ, онно тымныйбыппын. Таабырын таайаҕыт?

Ойуур ортотугар туох эрэ

Багдаллан турар үһү

Атаҕа - куурусса атаҕа,

Ааннаах, түннүгэ суох

Онно мин бодоруугам олорор

Ол туох турара буолуой?

**Фантик:** Дьэгэ бааба эн подруган дуо?

**Пират:** Чэ, хата үҥкүүлүөҕүҥ!

 **Үҥкүү - битии, Снежный танец.?**

 *пират тиритэн таҥаһын устан кэбиһэр*

**Фантик**: Хайыа-а, олох да Хаарчаана буолбатах дии!

**Мантик**: Кэлгийиэххэйин иккиэннэрин! Этиҥ, Хаарчаана ханна баарын!

**Фантик**: Оҕолоор, бары ыҥырыаҕыҥ! Хаар-чаа-на! Хаар-чаа-на-а!

**Оҕолор**: Хаар-чаа-на! Хаар-чаа-на-а!

 *Бытаан музыка .Хаарчаана киирэр.*

**Хаарчаана:** Саҥа дьылынан!

**Фантик:** Хайа, Хаарчаана тоҕо мунчаардын?

**Мантик:** Кэлэн манна олоро түс. Оҕолор эйиэхэ ырыа ыллыахтара, үҥкүүлүөхтэрэ

 **Ырыа. \_\_\_\_\_\_\_\_\_\_\_.**

**Хаарчаана:** Уоой, наһаа үчүгэй дии, үөрдүм аҕай. Бары бииргэ үнкүүлүөххэйиҥ, мин балтычааннарым хаарчааналар ханна бааргытый?

 **Үҥкүү. Хаар**

*(Бары үҥкүүлүүллэр, тыал үрэр тыаһа, ат айанныыр тыаһа)*

**Фантик**: Оҕолоор, истиҥ эрэ, Моруос оҕонньорбут атынан көтүтэн иһэр дии. Ыҥырыаххайын эрэ!

**Оҕолор**: Моруос оҕонньор! Эһээ Моруос оҕонньор!!

*Хаарга хаамар тыас*

**Моруос оҕонньор**: Дорооболоруҥ, оҕолоор! Харыйам манна кэлэн киэргэнэн, мааныланан турар эбит дии! Үчүгэйиин! Кэрэчээн харыйа налыччы киэргэммит

Кэллэ дии кэрэ кэм - Саҥа дьыл! Үчүгэй, үчүгэй үөрүү – көр буолара. Үчүгэй Саҥа дьыл кэлэрэ! Барыгытын кэлэн иһэр 2024 сылынан итиитик – истиҥник эҕэрдэлиибин!

Бырааһынньыккытын көрдөөхтүк атаарыҥ! Дьэ, эрэ оҕолоор, оонньуубут дуо?

 *Бары оонньууга тураллар. Музыка*

**Моруос оҕонньор**: Миигиттэн куттанаҕыт дуо? Мин тымнытан кэбиһиэхпин сөп ээ, һэ,һэ, һэ Чэ, эрэ оонньуубут. Төһө сылбырҕаҕытын, түргэҥҥитин көрүөм.

**Моруос оҕонньор**: Мин билигин кулгааххытын тоҥоруом. оҕолор кулгааххытын кистиэхтээххит (иэдэскитин, тобуккутун)

 *Оонньууллар. Утулуктээх оонньуу.*

**Моруос оҕонньор**: Наһаа сылбырҕа оҕолор эбит ээ.Спортсмен буолууһуктар ээ.

**Моруос оҕонньор**: Аны мин эһиэхэ фокус көрдөрүөм.Мин аптаахпын ээ. Чэ, эрэ, малларым ханна баалларый?

 *«Өҥнөөх бытыылкалар» диэн фокус.*

Бытыылкаларга көрөргүт курдук уулар дии? Мин кинилэри аптыыбын.

Бастакы бытыылка. Сырдык дьэҥкир уу халлаан күөҕэ өҥнөн! ...

 *(Ол курдук бары ларын өҥнүүр. (Халлаан күөх, саһархай, кыһыл.)*

**Мантик:** Чэйиҥ, эрэ Эһээ Моруоска хоһоонно бэлиэхтиэххэ

 Саҥа дьыл кэлбитинэн

биһи бары үөрэбит

эһэчээннэр,куобахтар

елка тула сырсабыт.

 Ити Моруос оҕонньор

торуоскатын туппутунан

биһигини үөрдээри

кэһиилээх мөһөөччүгүн

сүгэн киирдэ оҕолоор.

 Сүрдээх истиҥ хоһооннору,

дьикти кэрэ ырыалары,

сэмэй бэлэх ылаары

үөрэ -көтө толордубут.

 Олус кэрэ симэхтээх

харыйабыт анныгар

саҥа дьылы үөрэ

бука бары көрсөбүт!

 **Ырыа “Дед Мороз розовые щечки”**

 *Оонньуу быһаарыыта:*

*Бары төгүрүччү тураллар. Моруос оҕонньор Мин билигин*

*кулгааххытын тоҥоруом диир уонна иэдэстэрин таарыйаары гынар, оҕолор илиилэринэн кулгаахтарын бүөлүүллэр.*

*эмиэ оннук иэдэстэн, тобуктарын.*

*«Өҥнөөх бытыылкалар» фокус сэкириэтэ:*

*Бытыылкаларга уу, толору буолбатах!*

*Хаппахтарын иһигэр губка баар, ол губкаларга гуашь кыраасканыкутаҕыт кыратык. Сахсыйдаҕына уу кырааскаланар.*

Моруос оҕонньор: Үчүгэйдик да ыллыыгыт!

 *Ол кэмҥэ Дьэгэ Бааба торуосканы уорар уонна кистиир*

**Хаарчаана:** Хайа, Эһээ Моруос, оҕолорго бадаарактарын биэрбэккин дуо?

**Моруос оҕонньор:** Өстүбэһи даҕаны, олох да умнубуппун дии. Аптаах торуоскам ханнаный? Эргиллэ түһэр, Дьэгэ Баабаны көрө түһэр, кыыһырар. Дьэгэ Бааба, эн наар куһаҕаны оҥороҕун! Тоҥоруом мин эйиигин! Биир, икки, үс!

**Дьэгэ Бааба:** Суох! Суох! Баҕарбаппыын! (Көрүдьүөс позаҕа тоҥон хаалар)

 *Пират сүүрэн киирэр*

**Пират**: Уой, Бабусенькам! Уой, Ягусенькам! Хайдах эйиигин быыһыыбын?

Убаастабыллаах Моруос оҕонньор, баһаалыста Дьэгэ Баабаны босхолоо эрэ-э! Мин эһиэхэ фокус көрдөрүөм,

**Моруос оҕонньор**: Чэ, көрдөр фокускун

**Пират:** Көрүҥ эрэ, бу сымыыт. Оттон туох баарый бу сымыыкка? Хампы тутар, *Конфетти ыһар*.

**Моруос оҕонньор**: Чэ, босхолуохха даҕаны. Биир, икки, ус!

**Дьэгэ Бааба**: Уой, хантан кэллим? Туох буолла? Хайдах эрэ барыта уларыйан хаалбыт. Мин эмиэ уларыйбыппын быһыылаах. Үтүө дьыаланы оҥоруохпун баҕардым. Оҕолорго подарок наада дии.

 *Иһиирэр. Дьиэтэ хааман киирэр*

**Дьэгэ Бааба**: Дьиэ дьиэчээн, мин диэки хайыс эрэ. Тымныы Моруос оҕонньор ойуур устун хааман иһэн мөһөөччүкээх бадаарагын түһэрэн кэбиспит. Ону мин булан дьиэбэр киллэрбитим, хаар саппатын диэн, бадаарактар илийбэтиннэр диэн. Түннүгү тоҥсуй эрэ!

*Пират тоҥсуйар. Түннүгүнэн мөһөөччүктээх бадаарак кэлэн түһэр..*

**Моруос оҕонньор:** Оо, кырдьаҕас киһи, умнан – төннөн сүтэрбиппин дии. Булан тиэрдибиккэр махтал! Чэ, эрэ оҕолор мустуоххайыҥ эрэ. Ыллыаҕыҥ - оонньуоҕуҥ, онтон дьэ подарокпытын үллэстиэхпит.

 **Хоробуот ырыалара “Сана дьыл”**

 *Подароктарын туттартыыр*

**Моруос оҕонньор**: Чэ, эрэ, оҕолор, мин сылайдым, Кырыа кыһыннаах дойдубар, ойуурбар барар кэмим кэллэ. Өссө төгүл эһигини барыгытын Саҥа дьылынан эҕэрдэлиибин!

Баҕарабын доруоуйаны, үөрэххитигэр, үлэҕитигэр ситиһиилэри! Эһиил көрсүөххэ диэри!

**Оҕолор**: Көрсүөххэ диэри!

**Фантик**: Күндү оҕолор, Саҥа дьылынан, Саҥа дьолунан!

**Мантик**: Аны билигин Саҥа дьыл уолчааны уонна Сыл бэлиэтэ ДРАКОНУ кытта көрсүөҕуҥ!

*Музыка.*

**Саҥа дьыл уолчаан**: Дорооболоруҥ, күндү доҕоттор! Мин Саҥа 2024 сылбын!

Эһиэхэ аҕаллым үөрүүнү - көтүүнү!Үтүө доруобуйаны!Үөрэххитигэр ситиһиини!

Дьоллоох буолун!

*Уопсай ырыа эбэтэр флешмоб үҥкүү*

*ҮӨРҮҮ-КӨТҮҮ, ҮҤКҮҮ-БИТИИ, ХААРТЫСКАҔА ТҮҺҮҮ.*